## Pravilnik o upisnicima ugostiteljskih objekata i o upis­nicima o pružanju ugostiteljskih usluga u domaćinstvu i seljačkom domaćinstvu

### NN 5/2008 (11.1.2008.), Pravilnik o upisnicima ugostiteljskih objekata i o upis­nicima o pružanju ugostiteljskih usluga u domaćinstvu i seljačkom domaćinstvu

# MINISTARSTVO MORA, TURIZMA, PROMETA I RAZVITKA

113

Na
temelju članka 4. stavka 5., članka 20. stavka 5., članka 22. stavka 4., članka
36. stavka 2. i članka 38. stavka 7. Zakona o ugostiteljskoj djelatnosti
(»Narodne novine«, broj 138/06) ministar mora, turizma, prometa i razvitka,
donosi

## PRAVILNIK

### O UPISNICIMA UGOSTITELJSKIH OBJEKATA I O UPISNICIMA O PRUŽANJU UGOSTITELJSKIH USLUGA U DOMAĆINSTVU I SELJAČKOM DOMAĆINSTVU

I.
OPĆA ODREDBA

Članak
1.

Ovim
Pravilnikom propisuje se oblik, sadržaj i način vođenja Upisnika ugostiteljskih
objekata koji se ne kategoriziraju, Upisnika ugostiteljskih objekata koji se
kategoriziraju, Upisnika o pružanju ugostiteljskih usluga u domaćinstvu,
Upisnika o pružanju ugostiteljskih usluga u seljačkom domaćinstvu i Upisnika
objekata zatvorenog tipa (u daljnjem tekstu: upisnici).

II.
OBLIK, SADRŽAJ I NAČIN VOĐENJA
UPISNIKA

Članak
2.

(1)
Upisnici se vode u elektroničkom obliku.

(2)
Iznimno, upisnici koje vode uredi državne uprave u županiji, odnosno upravno
tijelo Grada Zagreba nadležno za poslove turizma (u daljnjem tekstu: nadležni
ured), ukoliko nisu osigurani uvjeti za vođenje upisnika u elektroničkom
obliku, mogu se voditi u obliku uvezane knjige.

(3)
Upis u upisnike obavlja se po službenoj dužnosti temeljem rješenja ministarstva
nadležnog za turizam (u daljnjem tekstu: Ministarstvo) i nadležnog ureda.

(4)
U upisnik se upisuju podaci o ugostitelju, odnosno pružatelju ugostiteljskih
usluga i podaci o ugostiteljskom objektu odnosno objektu u domaćinstvu ili
seljačkom domaćinstvu, navedeni u rješenju Ministarstva odnosno nadležnog
ureda, te klasa, urudžbeni broj i datum izdavanja rješenja.

(5)
Upisnik vode i u njega unose podatke službenici koje ovlasti čelnik
Ministarstva odnosno nadležnog ureda (u daljnjem tekstu: ovlaštene osobe).

(6)
Upisnici su javne knjige.

Članak
3.

(1)
Kada se upisnik vodi u elektroničkom obliku, na odgovarajući medij pohranjuje
se sigurnosna kopija upisnika, koja služi kao pričuvna kopija u slučaju
oštećenja podataka iz upisa obrađenih u računalu.

(2)
Pričuvna kopija upisnika čuva se na odvojenom mjestu osiguranom od neovlaštenog
pristupa i štetnih utjecaja (topline, vode i sl.).

(3)
Pričuvna kopija iz stavka 2. ovoga članka stvara se najmanje jednom tjedno za
nove upise u upisnik i čuva se trajno.

Članak
4.

(1)
Ako se upisnik vodi u obliku uvezane knjige, listovi moraju biti numerirani.

(2)
Na naslovnoj stranici upisnika iz stavka 1. ovoga članka ispod naslova upisuje
se broj knjige.

(3)
Odgovorna osoba nadležnog ureda prije prvog upisa ovjerava upisnik iz stavka 1.
ovoga članka svojim potpisom i pečatom nadležnog ureda. Ovjera se obavlja na
način da se na unutarnjoj stranici korica upisnika upiše tekst koji glasi:
»Ovaj Upisnik sadrži ukupno \_\_\_\_\_\_ stranica«.

Članak
5.

Na
svakoj stranici upisnika, u gornjem desnom uglu u odjeljak »upisni broj«
upisuje se brojčana oznaka pod kojom se obavlja upis.

Članak
6.

(1)
Podaci upisani u upisniku ne smiju se brisati niti ispravljati.

(2)
Iznimno od stavka 1. ovoga članka, ukoliko se upisnik vodi u elektroničkom
obliku, manje pogreške ispravljaju se uz naznaku datuma i imena ovlaštene
osobe, a ako se radi o većim pogreškama cijeli upis se poništava upisivanjem na
stranici upisa naznake »upis se poništava«, uz datum ispravka i imenom
ovlaštene osobe, a ponovni se upis vrši na prvoj slobodnoj stranici upisnika.

(3)
Iznimno od stavka 1. ovoga članka, ukoliko se upisnik vodi u obliku uvezane
knjige, manje pogreške ispravljaju se uz naznaku datuma i potpisa ovlaštene
osobe te precrtavanjem pogreške vodoravnom crvenom crtom, a ako se radi o većim
pogreškama cijeli upis se poništava upisivanjem na stranici upisa naznake »upis
se poništava«, uz datum ispravka i potpis ovlaštene osobe, te precrtavanjem
stranice kosom crvenom crtom, a ponovni se upis vrši na prvoj slobodnoj
stranici upisnika.

Članak
7.

(1)
Podaci o izmjenama koje su nastale nakon prvog upisa, a koje su utvrđene
rješenjem Ministarstva odnosno nadležnog ureda, upisuju se u upisnik u odjeljak
»naknadni upisi« s naznakom da ranije upisani podaci prestaju važiti.

(2)
Kada se upisnik vodi u obliku uvezane knjige, a odjeljak naknadnih upisa je
popunjen, upis se nastavlja na prvoj slobodnoj stranici upisnika na način da se
prepišu svi važeći podaci iz odgovarajućih odjeljaka ranijeg upisa. Na obje
stranice upisa upiše se sveza prijenosa upisom broja knjige i odgovarajuće
stranice. Stranica s koje su podaci prepisani na novu stranicu upisnika
precrtava se kosom crvenom crtom.

(3)
Prestanak važenja rješenja upisanog u upisnik upisuje se u odjeljak naknadnih
upisa, s naznakom datuma upisa i imena ovlaštene osobe, ukoliko se upisnik vodi
u elektroničkom obliku, a ukoliko se vodi u obliku uvezane knjige s naznakom
datuma i potpisom ovlaštene osobe te precrtavanjem stranice s dvije kose crvene
crte.

Članak
8.

U
slučaju kada upisani ugostiteljski objekt promjeni vrstu temeljem rješenja
Ministarstva odnosno nadležnog ureda, upis toga ugostiteljskog objekta obavlja
se pod novim upisnim brojem.

III.
PRIJELAZNE I ZAVRŠNE ODREDBE

Članak
9.

Uspostavom
jedinstvenoga elektroničnog sustava za vođenje upisnika iz članka 1. ovoga
Pravilnika uz uporabu računalnog programa s bazom podataka upisnici će se
obvezno voditi kao jedinstveni upisnici za Republiku Hrvatsku.

Članak
10.

Danom
stupanja na snagu ovoga Pravilnika prestaje važiti:

1.
Pravilnik o obliku, sadržaju i načinu vođenja upisnika o minimalnim uvjetima i
uvjetima za kategoriju ugostiteljskih objekata, te o obrascima zahtjeva
ugostitelja i obliku, sadržaju i načinu vođenja upisnika o minimalnim uvjetima
i uvjetima za kategoriju objekata za pružanje ugostiteljskih usluga građana u
domaćinstvu, te o obrascima zahtjeva građana (»Narodne novine«, broj 3/96),

2.
Pravilnik o Upisniku o minimalnim uvjetima ugostiteljskih objekata koji se ne
kategoriziraju i obrascu zahtjeva ugostitelja (»Narodne novine«, broj 14/96,
30/96 i 75/97) i

3.
Pravilnik o obrascu prijave i Upisniku o pružanju ugostiteljskih usluga u
objektima zatvorenog tipa (»Narodne novine«, broj 14/96, 30/96 i 75/97).

Članak
11.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
011-01/07-02/57

Urbroj:
530-14-07-01

Zagreb,
19. prosinca 2007.

Ministar

**Božidar Kalmeta,**
v. r.

Pravilnik, NN 5/2008-113